Alexander Episcopus servus servorum Dei, in Christo fratri J. Pictaviensi Episcopo salutem  apostolicam benedictionem. Abbas sancti Philiberti de Trenorcho indicavit nobis Clericos de castello Losduno olim in Parrochia S. Petri quæ pertinet ad monasterium S. Philiberti, contra voluntatem suam fundasse Ecclesiam. Quâ de re cùm antè Legatum nostrum Stephanum Cardinalem querimoniam Pictavis promulgasset, diù indè habitâ ventilatione, tandem cognitâ veritate, sicut in cartâ vestræ confirmationis vidimus, Stephanus unà tecum,  cum G. Burdegalensi Archiepiscopo, sub anathematis interminatione prohibuit nè de eadem Ecclesiâ ulteriùs aliquid sinè concessione Abbatis fieret. Cæterùm illâ interminatione contemptâ, prædictus Abbas eandem Ecclesiam iterùm contra voluntatem suam (te nil contradicente, immò consentiente) exædificari conqueritur. Undè nos Legati nostri decreta quæ justa videntur confirmantes, apostolicâ te auctoritate monemus, ut sicut cum præfato Stephano, ita iterùm nè Ecclesia illa invito Abbate construatur, sub anathemate interdicas atque prohibeas. Porrò si hæc contempseris,  Ecclesiam sicut à Legato nostro, à te, ab Archiepiscopo,  à nobis quoque præsenti auctoritate decretum est, non omninò interdixeris, procul dubio sævientem Apostolicæ districtionis virgam,  tuos ausus duriter reverberantem senties. Hæc igitur quæ præcipimus incessanter exequere:  postmodum si cum justitiâ adversùs Abbatem hac in causâ te reclamare posse confidas, in futura Synodo ad nos omnem justitiam habiturus venias.